钦定古今图书集成/明伦汇编/宫闱典/第047卷 > 灵帝唐姬
## 钦定古今图书集成/明伦汇编/宫闱典/第047卷 > 灵帝唐姬

按《后汉书灵思何皇后纪》：中平六年，帝崩，皇子辩即
位，并州牧董卓被征，将兵入洛阳，陵虐朝廷，遂废少
帝为弘农王而立协，是为献帝。明年，山东义兵大起，
讨董卓之乱，卓乃置弘农王于阁上，使郎中令李儒
进鸩，曰：“服此药可以辟恶。”王曰：“我无疾，是欲杀我耳。”
不肯饮。强饮之，不得已，乃与妻唐姬及宫人饮䜩别。
酒行，王悲歌曰：“天道易兮我何艰，弃万乘兮退守藩。
逆臣见迫兮命不延，逝将去汝兮适幽元。”因令唐姬
起舞。姬抗袖而歌曰：“皇天崩兮后土颓，身为帝兮命
夭摧。死生路异兮从此乖，奈我茕独兮心中哀。”因泣
下呜咽，坐者皆歔欷。王谓姬曰：“卿王者姬势不复为
吏民，妻自爱，从此长辞。”遂饮药而死，时年十八。唐姬，
颍川人也。王薨，归乡里。父会稽太守瑁欲嫁之，姬誓
不许。及《李傕》破长安，遣兵钞关东，略得姬。傕因欲妻
之，固不听，而终不自名。尚书贾诩知之，以状白献帝。
帝闻感怆，乃下诏迎姬置园中，使侍中持节拜为弘
农王妃。《初平》元年二月，葬弘农王于故中常侍赵忠
成圹中，谥曰“怀王。”